Vrou beleef ‘vreemdelinge se goedheid’ ná man sterfIlse-Marie van Huyssteen (Foto: Christine Henrico en GrootFM) Die mat is behoorlik vandeesmaand onder Ilse-Marie van Huyssteen se voete uitgeruk nadat haar man, André (30), oorlede is toe hy ernstige beserings opgedoen het nadat ŉ jacuzzi ontplof het – maar Dinsdag het Ilse-Marie op die mees onverwagte manier die goedheid van vreemdelinge beleef. “Sedert sy dood was my gedagtes nog heeltyd André, André, André. Dinsdag was ‘n kans om uiteindelik oor iets anders as sy dood te dink,” het Ilse-Marie aan Maroela Media gesê. GrootFM het van André se ongeluk en afsterwe te hore gekom en besluit om Ilse-Marie as deel van hul #JouMenseMyMense-inisiatief te verras en op verskillende maniere ‘n paar klippe vir haar uit die pad te rol. Ilse-Marie het Dinsdagoggend saam drie vriendinne in Brooklyn Mall in Pretoria gaan ontbyt eet, salig onbewus dat sowat 18 mense skelm by die tafeltjies om hulle vir die oomblik wag wat Su-an Müller-Marais, GrootFM-omroeper, uit die ateljee bel. Op die regte oomblik het dié mense een vir een opgestaan en nader gestap met ’n koevert in die hand en dit voor haar neergesit. In elkeen van die koeverte was daar ‘n verrassing vir Ilse-Marie. Een koevert het gelees dat die vier vriendinne se ontbyt gratis is, ’n ander was drie maande se vooruitbetaalde huur en krag, ‘n ander bevestiging dat R4 500 betaal is om haar jongste spruit se skoolgeld te dek. Van die ander koeverte het ingesluit R4 700 vir kruideniersware, ’n Spar-koopbewys, tweedehandse skootrekenaars en ’n Playstation met sowat 17 speletjies vir Ilse-Mari se seuns, Dwayne (9) en Dandré (4). Haar motor se enjin sal ook gratis herstel word en die gesin se bakkie sal herstel word om voort te gaan met haar man se aanlyn luidsprekerbesigheid. (Foto: Christine Henrico en GrootFM) Die waarde van al dié koeverte se inhoud is altesaam R45 000. André was voor sy dood die broodwinner in die gesin en Ilse-Mari ‘n tuisbly-ma. Sy sê sy beplan om nou in Januarie weer te begin werk en sal met André se besigheid voortgaan. “Dit is wat André sou wou gehad het.” Dié koeverte sal dus beslis ’n verskil in haar gesin se lewe maak. “My huur was my grootste bekommernis,” erken sy. Sy sê dat sy tydens die ontbyt nié ophou huil het nie. “Die Here is so goed. Ek het vir Lindie Strydom (van GrootFM) gesê ek weet nie watter kant toe nie. Ek voel of Hy my alleen gelos het,” sê sy. Strydom het haar gevra of sy steeds so ná die ontbyt voel. “Ek het besef: Kyk hoe goed is Hy nogsteeds vir my en hoe Hy sorg. God is nou nader aan my as ooit.” Ilse-Marie sê sy is oorweldig deur GrootFM se ondersteuning. “Hierdie mense ken my van geen kant af nie. Ek dink hulle is regtig engele van God.” GrootFM verduidelik op hul Facebookblad dat dit presies is wat hul deur die inisiatief wou bereik. “Ons wou simbolies vir Ilse-Marie wys hoe vreemde mense wat van haar gehoor het, uit alle rigtings kom om te probeer help.” Maroela Media het vroeër berig die Van Huyssteen-egpaar het op 8 Augustus by vriende in Pretoria gebraai en in hul jacuzzi ontspan. “Ek het die huis ingegaan toe ek ewe skielik ŉ groot slag hoor. Druk het opgebou en die boiler laat ontplof,” het Ilse-Marie destyds verduidelik. ŉ Stuk hout van die dek om die jacuzzi het André teen die kop getref en só diep binnegedring dat dit eers die volgende dag tydens ŉ operasie in die Steve Biko-hospitaal verwyder kon word. Terwyl hy in die waakeenheid gehou is, moes ŉ tweede operasie uitgevoer word om sy breinvlies te heg. Later is hy ŉ derde keer geopereer nadat die wonde van die ongeluk oopgetrek het. ŉ Vierde operasie is later gedoen om vog van sy brein te verwyder voordat hy eindelik op 6 November oorlede is. Ilse-Marie sê sy kan uitsien na nog ‘n vooruitsig wanneer sy en haar seuns volgende maand by haar tannie in Jeffreysbaai gaan kuier om te rus. “Daar het so baie gebeur. Ek het al aan die begin gedink ek wil gaan rus as my man uiteindelik uit die hospitaal kom. Ek het die rus nou soveel meer nodig nadat hy oorlede is. Ek wil net op die strand sit, vir die branders kyk en my gedagtes laat gaan.”